Clauzele și condițiile pentru furnizorii

de servicii de echilibrare

Conținut

[Preambul 3](#_Toc515543846)

[I. Domeniu de aplicare și scop 3](#_Toc515543847)

[II. Definiţii şi abrevieri 3](#_Toc515543848)

[III. Dispoziții generale 5](#_Toc515543849)

[IV. Calificarea furnizorilor de servicii de echilibrare 5](#_Toc515543850)

[V. Achiziția de servicii de echilibrare de la furnizorii de servicii de echilibrare 6](#_Toc515543851)

[V.1. Achiziția capacității pentru echilibrare 6](#_Toc515543852)

[V.2. Transferul capacității pentru echilibrare 8](#_Toc515543853)

[V.3. Achiziţia energiei de echilibrare 8](#_Toc515543854)

[VI. Calendar de implementare 10](#_Toc515543855)

# Preambul

1. Prezentul document reprezintă propunerea Operatorului de Transport şi de Sistem (OTS) privind Clauzele și condițiile pentru furnizorii de servicii de echilibrare în conformitate cu prevederile articolul 18 din Regulamentul (UE) 2017/2195 de stabilire a unei linii directoare privind echilibrarea sistemului de energie electrică (EB GL).
2. Clauzele şi condiţiile pentru furnizorii de servicii de echilibrare contribuie și nu împiedică în niciun fel atingerea obiectivelor prevăzute la articolul 3 din Regulamentul EB GL.
3. Normele şi procedurile elaborate de OTS prevăzute în Clauzele și condițiile pentru furnizorii de servicii de echilibrare se supun consultării publice şi se transmit spre aprobare la ANRE. Ulterior aprobării de cǎtre ANRE, OTS informează despre acestea furnizorii de servicii de echilibrare, într-un mod transparent pe pagina de internet a OTS.

# Domeniu de aplicare și scop

Prezentele clauze şi condiţii sunt aplicabile OTS și furnizorilor de servicii de echilibrare în scopul:

1. asigurării funcţionării eficente a pieţei serviciilor pentru echilibrare, creşterea eficienței echilibrării pieței interne, precum și a piețelor de echilibrare europene;
2. integrării piețelor de echilibrare și promovării posibilităților de realizare a schimburilor de servicii de echilibrare, contribuind totodată la siguranța în funcționare;
3. operării și dezvoltării eficiente, pe termen lung, a sistemului de transport al energiei electrice;
4. asigurării faptului că achiziția de servicii de echilibrare este echitabilă, obiectivă, transparentă și bazată pe piață, evită bariere nejustificate în calea intrării pe piață a noilor operatori și promovează lichiditatea pieței de echilibrare, prevenind în același timp distorsiunile nejustificate din cadrul pieței interne a energiei electrice;
5. facilitării participării consumului comandabil, inclusiv a instalațiilor de agregare și de stocare a energiei, garantând totodată că acestea concurează cu alte servicii de echilibrare în condiții de concurență echitabile și, dacă este necesar, acționează independent atunci când deservesc un singur loc de consum;
6. facilitării includerii în piaţa de energie a surselor de energie regenerabilă și sprijinirii realizării obiectivelor Uniunii Europene privind dezvoltarea producției de energie din surse regenerabile.

# Definiţii şi abrevieri

Se definesc următoarele:

1. „echilibrare” înseamnă toate acțiunile și procesele, din toate intervalele de timp, prin care OTS asigură, într-un mod continuu, menținerea frecvenței sistemului într-un domeniu de stabilitate predefinit, astfel cum este stabilit la articolul 127 din Regulamentul (UE) 2017/1485, și conformitatea cu cantitatea de rezerve necesară în ceea ce privește calitatea cerută, astfel cum se prevede în partea IV titlurile V, VI și VII din Regulamentul (UE) 2017/1485;
2. „model de autodispecerizare” înseamnă un model de programare și de dispecerizare prin care programele de producere și programele de consum, precum și dispecerizarea instalațiilor de producere a energiei electrice și a locurilor de consum sunt determinate de agenții de programare ai instalațiilor respective;
3. „piață de echilibrare” înseamnă ansamblul dispozițiilor instituționale, comerciale și operaționale care stabilesc gestionarea bazată pe reguli a echilibrării;
4. „servicii de echilibrare” înseamnă energia de echilibrare sau capacitatea pentru echilibrare sau ambele;
5. „unitate de furnizare a rezervelor” înseamnă o singură unitate generatoare și/sau unitate consumatoare sau o agregare a acestora, racordată la un punct de racordare comun, care îndeplinește cerințele pentru furnizarea de RSF, RRF sau RI;
6. „grup de furnizare a rezervelor” înseamnă o agregare de unități generatoare, de unități consumatoare și/sau de unități de furnizare a rezervelor racordate la mai mult de un punct de racordare, care îndeplinesc cerințele pentru furnizarea de RSF, RRF sau RI;
7. „rezerve pentru stabilizarea frecvenței” (RSF) înseamnă rezervele de putere activă disponibile pentru stabilizarea frecvenței sistemului după producerea unui dezechilibru;
8. „rezerve pentru restabilirea frecvenței” (RRF) înseamnă rezervele de putere activă disponibile pentru a readuce frecvența la valoarea ei nominală și, în cazul unei zone sincrone formate din mai mult de o zonă RFP, pentru a restabili echilibrul de puteri la valoarea programată;
9. „rezerve de înlocuire” (RI) înseamnă rezervele de putere activă disponibile pentru restabilirea sau susținerea nivelului necesar al RRF pentru a se pregăti preluarea dezechilibrelor următoare ale sistemului, inclusiv rezerva în exploatare;
10. „furnizor de servicii de echilibrare” (FSE) înseamnă un participant la piață cu unități de furnizare a rezervelor sau cu grupuri de furnizare a rezervelor, capabil să furnizeze servicii de echilibrare OTS;
11. „parte responsabilă cu echilibrarea” înseamnă un participant la piață sau reprezentantul desemnat al acestuia, care va fi responsabil cu dezechilibrele sale;
12. „energie de echilibrare” înseamnă energia care este utilizată de către OTS pentru a realiza echilibrarea și care este furnizată de un furnizor de servicii de echilibrare;
13. „capacitate pentru echilibrare” înseamnă un volum de capacitate în rezervă pe care un furnizor de servicii de echilibrare a convenit să îl păstreze și în privința căruia furnizorul de servicii de echilibrare a convenit să prezinte OTS, pe durata contractului, oferte pentru o cantitate corespunzătoare de energie de echilibrare;
14. „transfer de capacitate pentru echilibrare” înseamnă un transfer de capacitate pentru echilibrare de la furnizorul de servicii de echilibrare contractat inițial către un alt furnizor de servicii de echilibrare;
15. „produs standard” înseamnă un produs de echilibrare armonizat, definit de catre toți OTS pentru schimbul de servicii de echilibrare;
16. „produs specific” înseamnă un produs diferit de un produs standard;
17. „oră de închidere a porții pentru energia de echilibrare” înseamnă momentul în care nu mai este permisă transmiterea sau actualizarea unei oferte de energie de echilibrare pentru un produs standard dintr-o listă cu ordine de merit comune;
18. „listă cu ordine de merit comune” înseamnă o listă a ofertelor de energie de echilibrare, sortate în ordinea prețurilor lor de ofertă, utilizată pentru activarea respectivelor oferte.

# Dispoziții generale

1. OTS aplică modelul de autodispecerizare pentru a stabili programele de producere și de consum.
2. Participarea la piața de echilibrare este permisă tuturor furnizorilor de servicii de echilibrare calificați.
3. OTS acorda furnizorilor de servicii de echilibrare calificați dreptul de a transmite oferte de capacitate pentru echilibrare și/sau oferte de energie de echilibrare numai dupa semnarea contractelor cadru pentru furnizarea serviciilor de echilibrare.
4. OTS monitorizează îndeplinirea de către participanții la piata a cerințelor stabilite în prezentele clauze și condiții în materie de echilibrare, în cadrul zonei sale de programare.

# Calificarea furnizorilor de servicii de echilibrare

1. Proprietarii locurilor de consum, părți terțe, proprietarii instalațiilor de producere a energiei electrice din surse de energie convențională și regenerabilă, precum și proprietarii unităților de stocare a energiei pot să devină furnizori de servicii de echilibrare.
2. Calitatea de furnizor se servicii de echilibrare se obține in urma parcurgerii procesului de calificare elaborat de către OTS în conformitate cu articolele 159 și 162 din Regulamentul (UE) 2017/1485.
3. In vederea calificării, OTS permite agregarea locurilor de consum, a instalațiilor de stocare a energiei și a instalațiilor de producere a energiei electrice respectiv formarea unităților de furnizare a rezervelor și a grupurilor de furnizare a rezervelor.
4. Fiecare unitate de furnizare a rezervelor/grup de furnizare a rezervelor trebuie să fie calificată/calificat pentru cel putin 1 produs standard sau 1 produs specific.
5. Condițiile de agregare a locurilor de consum, a instalațiilor de stocare a energiei și a instalațiilor de producere a energiei electrice, care trebuie respectate pentru a deveni furnizor de servicii de echilibrare sunt următoarele:
   1. fiecare punct de măsură al respectivelor locuri de consum/instalații de stocare a energiei/instalații de producere a energiei va fi în responsabilitatea unei părți responsabile cu echilibrarea și va fi echipat cu grup de măsurare care satisface cerinţele specificate în Codul de Măsurare a Energiei Electrice;
   2. în cazul în care intr-o unitate de furnizare a rezervelor/grup de furnizare a rezervelor fac parte mai mulți proprietari, aceștia vor încheia o convenţie prin care se stabilește proprietarul responsabil în relația cu OTS şi centrul de dispecer desemnat să-i reprezinte în relația cu OTS;
   3. un singur punct de masură agregat va fi asociat fiecărei unitati de furnizare a rezervelor/grup de furnizare a rezervelor pentru fiecare parte responsabilă cu echilibrarea în conturul căreia se află respectivele rezerve. Fiecare parte responsabilă cu echilibrarea în conturul căreia se află respectivele rezerve vor transmite o notificare fizică privind programul de funcționare agregat al acestor rezerve;
   4. OTS nu va aplica condiționări ex-ante asupra agregărilor inițiate de către potențialii furnizori de servicii de echilibrare. Condiționările și limitele de agregare pot fi specificate de către OTS după analizarea documentației tehnice transmisă de către propietar/propietarul desemnat și numai în cazul în care siguranța în funcționare a SEN poate fi afectată.
6. OTS este responsabil de elaborarea procesului de calificare al furnizorilor de servicii de echilibrare care va include:
   1. cerințele privind datele și informațiile care urmează să fie livrate către OTS, în timpul procesului de calificare și al funcționării pieței de echilibrare;
   2. cerințele privind datele și informațiile care urmează să fie livrate către OTS, pentru a evalua furnizarea serviciilor de echilibrare, în temeiul articolului 154 alineatul (1), al articolului 154 alineatul (8), al articolului 158 alineatul (1) litera (e), al articolului 158 alineatul (4) litera (b), al articolului 161 alineatul (1) litera (f) și al articolului 161 alineatul (4) litera (b) din Regulamentul (UE) 2017/1485;

# Achiziția de servicii de echilibrare de la furnizorii de servicii de echilibrare

# V.1. Achiziția capacității pentru echilibrare

1. OTS achiziţionează capacitatea pentru echilibrare, prin mecanisme de piaţă de la furnizorii de servicii de echilibrare calificați care au semnat cu OTS contractul de furnizare a capacității pentru echilibrare, în condiţii de transparenţă, acces neîngrădit şi eficienţă economică.
2. Anterior achiziţionării capacității necesare pentru echilibrare, OTS:
3. stabilește una sau mai multe perioade de achiziţie;
4. determină periodic sau anual cantităţile de capacități necesare pentru echilibrare, separat pentru creştere şi scădere, pentru fiecare interval de decontare al perioadei de achiziţie corespunzătoare, în temeiul normelor în materie de dimensionare astfel cum sunt menționate la articolele 127, 157 și 160 din Regulamentul (UE) 2017/1485.
5. Perioadele de achiziţie pentru capacitatea de echilibrare pot fi perioade de timp continue anuale, trimestriale, lunare precum şi alte perioade de timp. O perioadă de achiziţie poate fi limitată la zile sau/şi intervale de decontare în cadrul perioadei respective, cum ar fi zile lucrătoare, zile nelucrătoare şi sărbători legale, ore de zi sau de noapte, ore de vârf sau de gol de sarcină sau alte tipuri de intervale.
6. OTS poate stabili perioade diferite de achiziţie pentru tipuri diferite de capacități de echilibrare.
7. Cantităţile necesare de capacități de echilibrare se achiziționează de către OTS prin mecanisme de piaţă, licitație concurentială pe întreaga perioadă de achiziţie, separat pentru creştere şi scădere, pentru fiecare categorie de capacitate de echilibrare şi pentru fiecare interval de decontare din perioada respectivă.
8. OTS publică cantitǎţile de capacitați de echilibrare necesare a fi achiziţionate în perioada de achiziţie respectivă şi va anunţa detaliile referitoare la licitaţie, dar nu mai târziu de:
9. o (1) lună înainte de începerea perioadei de achiziţie, în cazul licitaţiilor pentru perioade de achiziţie de o (1) lună şi mai mari de o (1) lună;
10. 10 zile lucrătoare înainte de începerea perioadei de achiziţie, în cazul licitaţiilor pentru perioade de achiziţie de o (1) lună;
11. o (1) săptămână înainte de începerea perioadei de achiziţie în cazul licitaţiilor pentru perioade de achiziţie mai mici de o (1) lună;
12. 3 zile înainte de începerea perioadei de achiziţie în cazul licitaţiilor pentru perioade de achiziţie mai mici de o (1) săptămână.
13. Participarea la licitaţiile organizate de OTS este permisă numai furnizorilor de servicii de echilibrare calificaţi pentru furnizarea serviciului respectiv.
14. Fiecare furnizor de servicii de echilibrare transmite OTS ofertele sale de capacitate pentru echilibrare. Ofertele de capacitate de echilibrare se vor transmite agregat pentru toate unitățile de furnizare a rezervelor/grupurile de furnizare a rezervelor calificate pentru furnizarea respectivului serviciu care sunt repartizate aceleiaşi Părţi.
15. Fiecare furnizor de servicii de echilibrare care participă la procesul de achiziție a capacității pentru echilibrare își transmite și are dreptul de a-și actualiza ofertele de capacitate pentru echilibrare înainte de ora de închidere a porții pentru procesul de achiziție.
16. OTS stabileşte şi publică conţinutul şi formatul cadru ale ofertelor şi modul de transmitere a ofertelor. Ulterior aprobării de cǎtre Autoritatea Competentǎ, OTS informează despre acestea furnizorii de servicii de echilibrare, într-un mod corespunzător.
17. OTS validează ofertele furnizorilor de servicii de echilibrare imediat după primire şi respinge ofertele care nu îndeplinesc cerinţele privind formatul-cadru. În cazul în care respinge o ofertă, OTS informează furnizorul de servicii de echilibrare respectiv şi îi comunică motivele respingerii.
18. Imediat după ora de închidere a porții pentru procesul de achiziție, OTS alocă capacitatea pentru echilibrare ofertată în respectiva licitaţie furnizorilor de servicii de echilibrare pe baza prețului marginal după cum urmează:
19. ofertele sunt ordonate crescător in funcție de preț. Ofertele cu același preț sunt ordonate cronologic în funcție de momentul primirii;
20. dacă suma capacităţilor ofertate de furnizorii de servicii de echilibrare este mai mică sau egală cu capacitatea pentru echilibrare ce trebuie alocată prin această licitaţie, toate ofertele vor fi complet acceptate. Diferența până la capacitatea de echilibrare necesară se achiziționează de către OTS în alte runde de licitație;
21. dacă suma capacităţilor ofertate de furnizorii de servicii de echilibrare este mai mare decât capacitatea pentru echilibrare ce trebuie alocată prin această licitaţie ofertele sunt acceptate în ordinea de la punctul a) până la ultima ofertă care completează capacitatea pentru echilibrare necesară care poate fi acceptată total sau parțial.
22. Preţul ultimei oferte acceptate reprezintă preţul de licitaţie, plătit de către OTS tuturor furnizorilor de servicii de echilibrare cu oferte acceptate.
23. Furnizorii de servicii de echilibrare pot contesta rezultatele licitaţiei numai în cazul în care există indicii temeinice ale unor neconformități în procesul de evaluare al licitației. Contestaţia se va transmite la OTS în termen de 24 de ore de la evaluarea licitației în cazul licitațiilor pe o perioadă de achiziție mai mari de o lună, respectiv în termen de o oră de la evaluarea licitației în cazul celorlalte licitații.
24. Rezultatul analizei contestației va fi comunicat de către OTS furnizorului de servicii de echilibrare în termen de:
25. 48 de ore în cazul licitațiilor pe o perioadă de achiziție mai mari de o lună;
26. 3 ore în cazul celorlalte licitații.
27. Rezultatul fiecărei licitații de alocare de capacitate de echilibrare se consemnează în anexe la contractele pentru furnizarea capacității pentru echilibrare încheiat între OTS și furnizorii de servicii de echilibrare.
28. Fiecare furnizor de servicii de echilibrare care deține un contract pentru furnizarea capacității pentru echilibrare transmite la OTS ofertele de energie de echilibrare corespunzătoare volumului, produselor și altor cerințe prevăzute în contractul de furnizare a capacității pentru echilibrare. Prețul acestor oferte de energie de echilibrare din produse standard și specifice nu este predeterminat în contractul de furnizare a capacității pentru echilibrare.
29. OTS este responsabil de elaborarea regulilor şi procedurilor privind:
30. ofertarea capacității pentru echilibrare de către furnizorii de servicii de echilibrare calificaţi;
31. acceptarea ofertelor și transferul capacității pentru echilibrare între furnizorii de servicii de echilibrare calificați;
32. termenele și plăţile OTS pentru ofertele de capacitate acceptate ale furnizorilor de servicii de echilibrare calificaţi;
33. consecințele aplicabile furnizorilor de servicii de echilibrare în cazul nerespectării capacităților de echilibrare achiziționate de către OTS.
34. Regulile şi procedurile menţionate la paragraful 18 trebuie să asigure:
35. achiziţia transparentă şi nediscriminatorie a capacităţilor de echilibrare;
36. reducerea costurilor de achiziţie ale capacităţilor de echilibrare până la un nivel minim rezonabil.

# V.2. Transferul capacității pentru echilibrare

1. OTS permite furnizorilor de servicii de echilibrare să își transfere obligațiile privind furnizarea de capacitate pentru echilibrare.
2. Transferul capacității pentru echilibrare este permis până cu cel puțin o oră înainte de începerea zilei de livrare, furnizorii de servicii de echilibrare având obligația informării imediate a OTS despre respectivul transfer.
3. Transferul capacității pentru echilibrare este permis dacă sunt îndeplinite următoarele condiții:
4. furnizorul de servicii de echilibrare receptor a trecut procesul de calificare în ceea ce privește capacitatea pentru echilibrare care face obiectul transferului;
5. se preconizează că transferul capacității pentru echilibrare nu va pune în pericol siguranța în funcționare;
6. transferul capacității pentru echilibrare nu depășește limitele operaționale stabilite în partea IV titlul VIII capitolele 1 și 2 din Regulamentul (UE) 2017/1485.
7. În cazul în care un OTS nu permite transferul capacității pentru echilibrare, acesta trebuie să explice furnizorilor de servicii de echilibrare implicați motivul refuzului.
8. Transferul capacității pentru echilibrare se consemnează în anexe la contractele pentru furnizarea capacității pentru echilibrare încheiate între OTS și furnizorii de servicii de echilibrare care au participat la transfer.

# V.3. Achiziţia energiei de echilibrare

1. Fiecare furnizor de servicii de echilibrare căruia i-au fost acceptate ofertele pentru capacitatea de echilibrare este obligat să transmită la OTS ofertele de energie de echilibrare corespunzătoare volumului, produselor și altor cerințe prevăzute în contractul de furnizare a capacității pentru echilibrare. Prețul acestor oferte de energie de echilibrare din produse standard și specifice nu este predeterminat în contractul de furnizare a capacității pentru echilibrare.
2. Orice furnizor de servicii de echilibrare are dreptul de a transmite la OTS ofertele de energie de echilibrare din produse standard sau din produse specifice pentru care a trecut procesul de calificare.
3. Ofertele de energie de echilibrare din produse standard și specifice pot fi transmise și/sau actualizate oricand între ora de închidere a pieței pe ziua urmatoare și ora de închidere a porții pentru energia de echilibrare. Ora de închidere a porții pentru energia de echilibrare pentru produsele standard va fi armonizată de toți OTS la nivelul UE. Ora de închidere a porții pentru energia de echilibrare pentru produsele specifice va fi similara orei de închidere a porții pentru energia de echilibrare pentru produsele standard.
4. După ora de închidere a porții pentru energia de echilibrare, furnizorii de servicii de echilibrare nu vor mai avea voie să își depună sau să își actualizeze ofertele de energie de echilibrare.
5. După ora de închidere a porții pentru energia de echilibrare, furnizorii de servicii de echilibrare raportează, fără întârzieri nejustificate, către OTS eventualele volume indisponibile din cadrul ofertelor de energie de echilibrare, în conformitate cu articolul 158 alineatul (4) litera (b) și cu articolul 161 alineatul (4) litera (b) din Regulamentul (UE) 2017/1485.
6. OTS stabileşte şi publică conţinutul şi formatul cadru al ofertelor pentru energie de echilibrare pentru produsele standard şi specifice şi modul de transmitere a ofertelor/raportarea volumelor indisponibile inclusiv:
7. condițiile de atribuire a fiecărei oferte de energie de echilibrare de la un furnizor de servicii de echilibrare către o parte responsabilă cu echilibrarea;
8. definirea unei locații pentru fiecare produs standard și pentru fiecare produs specific ținând seama de condițiile de agregare a locurilor de consum, a instalațiilor de stocare a energiei și a instalațiilor de producere a energiei electrice.
9. OTS tratează nediscriminatoriu toate ofertele de energie de echilibrare primite. După ora de închidere a porții pentru energia de echilibrare, ofertele de energie de echilibrare din produse standard sunt transmise platformelor europene constituite în conformitate cu articolele 19, 20 şi 21 din Regulamentul EB GL, în vederea optimizării activării ofertelor de energie de echilibrare în liste cu ordine de merit comune. Ofertele de energie de echilibrare din produse specifice nu sunt transmise platformelor europene şi pot fi activate conform ordinii de merit la nivel local.
10. Orice activare parțială sau totală a unei oferte de energie de echilibrare din listele cu ordine de merit comune/locale constituie o tranzacţie între respectivul furnizor de servicii de echilibrare si OTS.
11. Tranzacţiile stabilesc obligaţia respectivului furnizor de servicii de echilibrare de a furniza energia de echilibrare către OTS, în conformitate cu specificaţiile din ofertă şi dispoziţiile de dispecer emise de către OTS. Fiecare tranzacţie va fi specifică unui anumit interval de decontare.
12. OTS este partea contractantă pentru fiecare furnizor de servicii de echilibrare, în toate tranzacţiile încheiate pe piaţa de echilibrare.
13. Stabilirea obligaţiilor de plată pe piaţa de echilibrare se face pe baza tranzacţiilor încheiate pe piaţa de echilibrare.
14. OTS stabileşte şi publică normele privind determinarea volumului de energie de echilibrare care urmează să fie decontat cu furnizorul de servicii de echilibrare incluzând:
15. o perioadă maximă pentru finalizarea decontării energiei de echilibrare cu un furnizor de servicii de echilibrare, pentru orice interval dat de decontare a dezechilibrului;
16. consecințele în cazul nerespectării clauzelor și condițiilor aplicabile furnizorilor de servicii de echilibrare;
17. norme privind suspendarea și restabilirea activităților de piață, în temeiul articolului 36 din Regulamentul (UE) 2017/2196, precum și norme privind decontarea în cazul suspendării pieței, în temeiul articolului 39 din Regulamentul (UE) 2017/2196

# Calendar de implementare

Mai jos este prezentat un calendar propus de implementare, în conformitate cu articolul 5 alin. (5) din Regulamentul EB GL:

1. OTS publică Clauzele și condițiile pentru furnizorii de servicii de echilibrare, fără întârzieri nejustificate, după ce ANRE a aprobat documentul propus sau după ce s-a luat o decizie de către Agenția pentru Cooperarea Autorităților de Reglementare din Domeniul Energiei, în conformitate cu articolul 7 din Regulamentul EB GL;
2. având în vedere faptul că implementarea acestor Clauze şi condiţii pentru furnizorii de servicii de echilibrare fac obiectul anumitor interdependențe şi condiţionări (spre exemplu aprobarea termenilor cadru pentru crearea platformelor europene pentru schimbul de energie de echilibrare și pentru procesul de compensare a dezechilibrelor, elaborarea unor proceduri cu termene ex post elaborării acestor Clauze şi condiţii), se preconizează ca orizont de timp de implementare anul 2021.